Document ID: 32015D0073

KOMISIJAS ĪSTENOŠANAS LĒMUMS (ES) 2015/73
(2014. gada 3. decembris),
ar kuru pieņem astoto atjaunināto boreālā bioģeogrāfiskā reģiona Kopienā nozīmīgo teritoriju sarakstu
(izziņots ar dokumenta numuru C(2014) 9092)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1992. gada 21. maija Direktīvu 92/43/EEK par dabisko dzīvotņu, savvaļas faunas un floras aizsardzību (1) un jo īpaši tās 4. panta 2. punkta trešo daļu,
tā kā:
(1)
Direktīvas 92/43/EEK 1. panta c) punkta iii) apakšpunktā minētais boreālais bioģeogrāfiskais reģions ietver Savienības teritoriju daļā Somijas un Zviedrijas un Savienības teritoriju Igaunijā, Latvijā un Lietuvā, kā noteikts bioģeogrāfiskajā kartē, ko 2005. gada 20. aprīlī apstiprināja komiteja, kura izveidota saskaņā ar minētās direktīvas 20. pantu (Dzīvotņu komiteja).
(2)
Boreālā bioģeogrāfiskā reģiona Kopienā nozīmīgo teritoriju sākotnējais saraksts Direktīvas 92/43/EEK nozīmē tika pieņemts ar Komisijas Lēmumu 2005/101/EK (2). Šis saraksts pēdējoreiz atjaunināts ar Komisijas Īstenošanas lēmumu 2013/742/ES (3).
(3)
Teritorijas, kas iekļautas boreālā bioģeogrāfiskā reģiona Kopienā nozīmīgo teritoriju sarakstā, ietilpst tīklā Natura 2000, kas ir būtisks Savienības bioloģiskās daudzveidības aizsardzības elements. Lai panāktu turpmāku virzību tīkla Natura 2000 faktiskā izveidē, sakarā ar minētā tīkla dinamisko pielāgošanu Kopienā nozīmīgo teritoriju sarakstus regulāri pārskata.
(4)
Kopš 2012. gada oktobra dalībvalstis ir ierosinājušas par boreālā bioģeogrāfiskā reģiona Kopienā nozīmīgām teritorijām Direktīvas 92/43/EEK 1. panta nozīmē papildus noteikt arī citas teritorijas. Dalībvalstis ir arī iesniegušas izmaiņas informācijā par teritorijām, kas iekļautas boreālā bioģeogrāfiskā reģiona Kopienā nozīmīgo teritoriju sarakstā.
(5)
Pamatojoties uz saraksta projektu, kuru Komisija sagatavojusi, vienojoties ar katru attiecīgo dalībvalsti, un kurā norādītas teritorijas, kam ir raksturīgas prioritāras dabiskās dzīvotnes vai prioritāras sugas, ir jāpieņem par Kopienas nozīmes teritorijām izraudzīto teritoriju atjaunināts saraksts, kas attiecas uz boreālo bioģeogrāfisko reģionu. Uz jauniekļautajām teritorijām attiecas Direktīvas 92/43/EEK 4. panta 4. punkts un 6. panta 1. punkts.
(6)
Direktīvas 92/43/EEK 11. pantā noteiktās uzraudzības rezultātā zināšanas par dabisko dzīvotņu veidu un sugu eksistenci un izplatību pastāvīgi attīstās. Tāpēc teritoriju novērtēšanu un atlasi Savienības līmenī veica, izmantojot pilnīgāko tobrīd pieejamo informāciju.
(7)
Dažas dalībvalstis vēl nav ierosinājušas pietiekami daudz teritoriju, lai izpildītu Direktīvas 92/43/EEK prasības saistībā ar konkrētiem dzīvotņu veidiem un sugām. Zināšanas par dažu Direktīvas 92/43/EEK I pielikumā minēto dabisko dzīvotņu veidu un dažu II pielikumā minēto sugu eksistenci un izplatību joprojām ir nepilnīgas. Tāpēc attiecībā uz šiem dzīvotņu veidiem un sugām tīkla Natura 2000 izveidi nevar uzskatīt par pabeigtu. Skaidrības un pārredzamības labad Īstenošanas lēmums 2013/742/ES būtu jāatceļ.
(8)
Šajā lēmumā paredzētie pasākumi ir saskaņā ar Dzīvotņu komitejas atzinumu,
IR PIEŅĒMUSI ŠO LĒMUMU.
1. pants
Tiek pieņemts astotais atjauninātais boreālā bioģeogrāfiskā reģiona Kopienā nozīmīgo teritoriju saraksts, kas izklāstīts pielikumā.
2. pants
Īstenošanas lēmums 2013/742/ES tiek atcelts.
3. pants
Šis lēmums ir adresēts dalībvalstīm.
Briselē, 2014. gada 3. decembrī

Labels: 12
18
20